title: 2010/485/EU: A Bizottság határozata ( 2010. szeptember 1. ) a 2006/43/EK európai parlamenti és tanácsi irányelv alapján Ausztrália és az Amerikai Egyesült Államok illetékes hatóságainak megfelelőségéről (az értesítés a C(2010) 5676. számú dokumentummal történt)  EGT-vonatkozású szöveg

text:
               11.9.2010

               HU

               Az Európai Unió Hivatalos Lapja

               L 240/6

         A BIZOTTSÁG HATÁROZATA
   (2010. szeptember 1.)
   a 2006/43/EK európai parlamenti és tanácsi irányelv alapján Ausztrália és az Amerikai Egyesült Államok illetékes hatóságainak megfelelőségéről
   (az értesítés a C(2010) 5676. számú dokumentummal történt)
   (EGT-vonatkozású szöveg)
   (2010/485/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az éves és összevont (konszolidált) éves beszámolók jog szerinti könyvvizsgálatáról, a 78/660/EGK és a 83/349/EGK tanácsi irányelv módosításáról, valamint a 84/253/EGK tanácsi irányelv hatályon kívül helyezéséről szóló, 2006. május 17-i 2006/43/EK európai parlamenti és tanácsi irányelvre (1) és különösen annak 47. cikke (3) bekezdésének első albekezdésére,
   az európai adatvédelmi biztossal folytatott konzultációt követően,
   mivel:

               (1)

               A 2006/43/EK irányelv 47. cikkének (1) bekezdésével és 53. cikkével összhangban 2008. június 29-től a jog szerinti könyvvizsgálók vagy könyvvizsgáló cégek ellenőrzése vagy vizsgálata esetén a tagállamok illetékes hatóságai csak akkor engedélyezhetik a jog szerinti könyvvizsgálók vagy könyvvizsgáló cégek birtokában lévő könyvvizsgálati munkaanyagok vagy egyéb dokumentumok harmadik ország illetékes hatóságainak történő átadását, ha a Bizottság e hatóságokat megfelelőnek nyilvánította, és viszonosságon alapuló munkavégzési megállapodások léteznek e hatóságok és az érintett tagállamok illetékes hatóságai között. Ezért szükséges meg határozni, hogy a harmadik országok mely illetékes hatóságai minősülnek megfelelőnek arra, hogy a jog szerinti könyvvizsgálók vagy könyvvizsgáló cégek birtokában lévő könyvvizsgálati munkaanyagokat vagy egyéb dokumentumokat átvegyék.

               (2)

               A jog szerinti könyvvizsgálók vagy könyvvizsgáló cégek birtokában lévő könyvvizsgálati munkaanyagok vagy egyéb dokumentumok harmadik ország illetékes hatóságainak történő átadása a független közfelügyelet ellátásához fűződő jelentős közérdeket tükrözi. Ennek megfelelően indokolt, hogy a tagállamok illetékes hatóságai által ilyen átadásra kizárólag az érintett harmadik országbeli illetékes hatóságoknak a közfelügyelettel, a külső minőségbiztosítással, valamint a könyvvizsgálók és könyvvizsgáló cégek vizsgálatával összefüggő hatásköre gyakorlása céljából kerüljön sor. A tagállamoknak biztosítaniuk kell, hogy a kétoldalú munkavégzési megállapodás, amely lehetővé teszi a jog szerinti könyvvizsgálók vagy könyvvizsgáló cégek birtokában lévő könyvvizsgálati munkaanyagok vagy egyéb dokumentumok továbbítását a tagállami illetékes hatóságok, valamint Ausztrália és az Amerikai Egyesült Államok illetékes hatóságai között, az érintett vizsgált cégek, valamint ezen cégek könyvvizsgálói tekintetében megfelelő biztosítékokat tartalmazzon a személyes adatok, a szakmai titok és az érzékeny kereskedelmi információk védelmével kapcsolatban. Az információt megkapó harmadik országbeli illetékes hatóságok alkalmazottainak vagy korábbi alkalmazottainak be kell tartaniuk a szakmai titoktartási követelményeket.

               (3)

               A 2006/43/EK irányelv 47. cikke (4) bekezdésének sérelme nélkül a tagállamoknak biztosítaniuk kell, hogy a közfelügyelet ellátása, a minőségbiztosítás, valamint a könyvvizsgálók és a könyvvizsgáló cégek vizsgálata céljából a tagállamok könyvvizsgálói és könyvvizsgáló cégei, valamint Ausztrália és az Amerikai Egyesült Államok illetékes hatóságai között megvalósuló kapcsolattartás az érintett tagállam illetékes hatóságán keresztül történjen.

               (4)

               A tagállamok dönthetnek úgy, hogy különleges körülmények fennállása esetén, ha a felülvizsgálat eredményességének garantálása érdekében szükségesnek ítélik, hozzájárulnak közös vizsgálatok lefolytatásához. A tagállamok lehetővé tehetik, hogy az Ausztrália és az Amerikai Egyesült Államok illetékes hatóságaival történő együttműködés közös vizsgálat formájában vagy vizsgálati és a jog szerinti könyvvizsgálók vagy könyvvizsgáló cégek birtokában lévő bizalmas könyvvizsgálati munkaanyagokba vagy egyéb dokumentumokba való betekintési jogkörrel nem rendelkező megfigyelők bevonásával valósuljon meg. Különösen a szuverenitás, a titoktartás és a viszonosság tiszteletben tartása érdekében kívánatos, hogy az ilyen együttműködésre mindig csak a 2006/43/EK irányelv 47. cikkének (2) bekezdésében, valamint az e határozatban előírt feltételek mellett kerülhessen sor. A tagállamoknak biztosítaniuk kell, hogy bármilyen, a tagállamok területén a 2006/43/EK irányelv 47. cikkének megfelelően a tagállamok és Ausztrália és az Amerikai Egyesült Államok illetékes hatóságainak együttes részvételével folyó vizsgálat az érintett tagállam illetékes hatóságának irányításával történjen.

               (5)

               A személyes adatok feldolgozása vonatkozásában az egyének védelméről és az ilyen adatok szabad áramlásáról szóló, 1995. október 24-i 95/46/EK európai parlamenti és tanácsi irányelvet (2) kell alkalmazni a személyes adatok ezen irányelv alapján történő feldolgozása során. Ennek megfelelően, ha a könyvvizsgálati munkaanyagok vagy egyéb dokumentumok Ausztrália vagy az Amerikai Egyesült Államok illetékes hatóságainak történő átadása személyes adatok felfedésével jár, úgy azt indokolt mindig a 95/46/EK irányelv rendelkezéseivel összhangban végrehajtani. A tagállamoknak megfelelő óvintézkedéseket kell tenniük az átadott személyes adatok védelmével kapcsolatban, különösen a 95/46/EK irányelv IV. fejezettel összhangban álló, a tagállamok illetékes hatóságai és Ausztrália és az Amerikai Egyesült Államok illetékes hatóságai közötti szerződések segítségével, valamint célszerű biztosítaniuk, hogy ez utóbbiak részéről ne kerüljön sor az átadott, jog szerinti könyvvizsgálók vagy könyvvizsgáló cégek birtokában levő könyvvizsgálati munkaanyagokban vagy egyéb dokumentumokban foglalt személyes adatok további felfedésére az érintett tagállamok illetékes hatóságainak előzetes hozzájárulása nélkül.

               (6)

               A harmadik országok illetékes hatóságainak megfelelőségét indokolt a 2006/43/EK irányelv 36. cikkében szereplő, az együttműködésre vonatkozó követelmények, vagy az ezzel lényegében egyenértékű funkcionális eredmények fényében értékelni. A megfelelőséget különösen az Ausztrália és az Amerikai Egyesült Államok illetékes hatóságai által gyakorolt hatáskörök, a szakmai titoktartási és bizalmassági szabályok megszegését gátló, e hatóságok által alkalmazott óvintézkedések, valamint a rájuk vonatkozó jogszabályok és szabályozások alapján a tagállamok illetékes hatóságaival való együttműködési képességük fényében indokolt értékelni.

               (7)

               Mivel azon közösségi vállalkozások könyvvizsgálóira és könyvvizsgáló cégeire vonatkozóan, amelyek értékpapírjait Ausztrália vagy az Amerikai Egyesült Államok piacán jegyzik, vagy amelyek ezekben az országokban összevont (konszolidált) éves beszámolókat kibocsátó csoport részét képezik, ezen országok nemzeti joga szabályozást tartalmaz, el kell dönteni, hogy a tagállamok illetékes hatóságai átadhassanak-e könyvvizsgálati munkaanyagokat vagy egyéb dokumentumokat ezen országok illetékes hatóságainak kizárólag abból a célból, hogy ez utóbbiak a közfelügyeletre, a külső minőségbiztosításra, valamint a könyvvizsgálók és könyvvizsgáló cégek vizsgálatára vonatkozó hatáskörüket gyakorolhassák.

               (8)

               A 2006/43/EK irányelv 47. cikke alkalmazásában Ausztrália és az Amerikai Egyesült Államok illetékes hatóságai tekintetében sor került a megfelelőség értékelésére. A megfelelőségről hozott határozatokat e hatóságok tekintetében ezen értékelések alapján indokolt meghozni.

               (9)

               Az Australian Securities and Investments Commission a közfelügyeletre, a külső minőségbiztosításra, valamint a könyvvizsgálók és könyvvizsgáló cégek vizsgálatára vonatkozó hatáskörrel rendelkezik. Megfelelő óvintézkedéseket alkalmaz, és tiltja, hogy jelenlegi vagy korábbi alkalmazottai bármely külső harmadik fél vagy hatóság előtt bizalmas információkat fedjenek fel, és szankcionálja ennek megszegését. Az átadott, a jog szerinti könyvvizsgálók és könyvvizsgáló cégek birtokában levő könyvvizsgálati munkaanyagokat és egyéb dokumentumokat kizárólag a közfelügyelettel, a külső minőségbiztosítással és a könyvvizsgálók és könyvvizsgáló cégek vizsgálatával összefüggő célokra használná fel. Az ausztrál törvények és rendeletek értelmében bármely tagállam illetékes hatóságainak átadhat az ausztrál könyvvizsgálók vagy könyvvizsgáló cégek birtokában levő könyvvizsgálati munkaanyagokat és egyéb dokumentumokat. Ennek alapján indokolt az Australian Securities and Investments Commission megfelelőnek nyilvánítása a 2006/43/EK irányelv 47. cikke (1) bekezdésének alkalmazásában.

               (10)

               A Securities and Exchange Commission of the United States of America a könyvvizsgálók és könyvvizsgáló cégek vizsgálatára vonatkozó hatáskörrel rendelkezik; ezért indokolt, hogy e határozat csak a Securities and Exchange Commission of the United States of America könyvvizsgálók és könyvvizsgáló cégek vizsgálatára vonatkozó hatáskörére terjedjen ki. A Securities and Exchange Commission of the United States of America megfelelő óvintézkedéseket alkalmaz, és tiltja, hogy jelenlegi és korábbi alkalmazottai bármely külső harmadik fél vagy hatóság előtt bizalmas információkat fedjenek fel, és szankcionálja ennek megszegését. Az átadott, a jog szerinti könyvvizsgálók vagy könyvvizsgáló cégek birtokában lévő könyvvizsgálati munkaanyagokat vagy egyéb dokumentumokat kizárólag a könyvvizsgálók és könyvvizsgáló cégek vizsgálatával összefüggő célokra használná fel. Az Amerikai Egyesült Államok törvényei és rendeletei értelmében a Securities and Exchange Commission bármely tagállam illetékes hatóságainak átadhat az egyesült államokbeli könyvvizsgálók vagy könyvvizsgáló cégek birtokában levő, az általa az ilyen könyvvizsgálók vagy könyvvizsgáló cégek tekintetében elvégezhető vizsgálattal összefüggő könyvvizsgálati munkaanyagokat és egyéb dokumentumokat. Ennek alapján indokolt a Securities and Exchange Commission of the United States of America megfelelőnek nyilvánítása a 2006/43/EK irányelv 47. cikke (1) bekezdésének alkalmazásában.

               (11)

               A Public Company Accounting Oversight Board of the United States of America a közfelügyeletre, a külső minőségbiztosításra, valamint a könyvvizsgálók és könyvvizsgáló cégek vizsgálatára vonatkozó hatáskörrel rendelkezik. Megfelelő óvintézkedéseket alkalmaz, tiltja, hogy jelenlegi és volt alkalmazottai bármely külső harmadik fél vagy hatóság előtt bizalmas információkat fedjenek fel, és szankcionálja ennek megszegését. Az átadott, a jog szerinti könyvvizsgálók vagy könyvvizsgáló cégek birtokában lévő könyvvizsgálati munkaanyagokat vagy egyéb dokumentumokat kizárólag a közfelügyelettel, a külső minőségbiztosítással és a könyvvizsgálók és könyvvizsgáló cégek vizsgálatával összefüggő célokra használná fel. Az Amerikai Egyesült Államok törvényei és rendeletei értelmében közvetlen hozzáférést biztosíthat bármely tagállam illetékes hatóságainak az amerikai könyvvizsgálók és könyvvizsgáló cégek birtokában lévő könyvvizsgálati munkaanyagokhoz és egyéb dokumentumokhoz, azonban az amerikai jogszabályok alapján nem adhatja át őket a tagállamok illetékes hatóságainak.

               (12)

               A Securities and Exchange Commission of the United States of America azonban bármely tagállam illetékes hatóságának átadhatja a Public Company Accounting Oversight Board of the United States of America egyesült államokbeli könyvvizsgálókkal és könyvvizsgáló cégekkel kapcsolatos ellenőrzéseinek jegyzőkönyveit, illetve előzetes, indokolással ellátott kérelem alapján az ilyen ellenőrzésekhez szükséges, egyesült államokbeli könyvvizsgálók vagy könyvvizsgáló cégek birtokában lévő könyvvizsgálati munkaanyagokat és egyéb dokumentumokat. Így a könyvvizsgálókkal és a könyvvizsgáló cégekkel kapcsolatos vizsgálatokban a tagállamok illetékes hatóságai és a Public Company Accounting Oversight Board of the United States of America közötti együttműködés lényegében a jog szerinti könyvvizsgálók vagy könyvvizsgáló cégek birtokában lévő könyvvizsgálati munkaanyagoknak vagy egyéb dokumentumoknak a 2006/43/EK irányelv 36. cikkében előírt közvetlen cseréjével egyenértékű eredményhez vezet. Ennek alapján indokolt a Public Company Accounting Oversight Board of the United States of America megfelelőnek nyilvánítása a 2006/43/EK irányelv 47. cikke (1) bekezdésének alkalmazásában.

               (13)

               Célszerű, hogy a jog szerinti könyvvizsgálók vagy könyvvizsgáló cégek birtokában lévő könyvvizsgálati munkaanyagok vagy egyéb dokumentumok átadása egyrészt azt foglalja magában, hogy – a tagállamok illetékes hatóságainak előzetes egyetértésével – az e határozattal megfelelőnek nyilvánított hatóságoknak hozzáférést biztosítanak a jog szerinti könyvvizsgálók vagy könyvvizsgáló cégek birtokában levő könyvvizsgálati munkaanyagokhoz vagy más dokumentumokhoz, vagy e dokumentumokat részükre továbbítsák, másrészt azt, hogy a tagállamok illetékes hatóságai az előbbi hatóságoknak az ilyen dokumentumokhoz hozzáférést biztosítsanak vagy a dokumentumokat részükre továbbítsák. Következésképpen indokolt, hogy ellenőrzés vagy vizsgálat esetén a jog szerinti könyvvizsgálók és könyvvizsgáló cégek ne engedhessenek hozzáférést a jog szerinti könyvvizsgálók és könyvvizsgáló cégek birtokában levő könyvvizsgálati munkaanyagokhoz vagy más dokumentumokhoz és ne adhassanak át ilyen dokumentumokat e hatóságok számára az e határozatban, valamint a 2006/43/EK irányelv 47. cikkében meghatározottaktól eltérő feltételek mellett, például a jog szerinti könyvvizsgáló, könyvvizsgáló cégek vagy az adott vállalkozás, mint ügyfél hozzájárulása alapján.

               (14)

               Indokolt, hogy e határozat ne érintse a szabályozott piacra bevezetett értékpapírok kibocsátóival kapcsolatos információkra vonatkozó átláthatósági követelmények harmonizációjáról és a 2001/34/EK irányelv módosításáról szóló, 2004. december 15-i 2004/109/EK európai parlamenti és tanácsi irányelv 25. cikkének (4) bekezdésében (3) említett együttműködési megállapodásokat.

               (15)

               Mivel e határozat elfogadására az egyes harmadik országbeli könyvvizsgálók és könyvvizsgáló jogalanyok könyvvizsgálói tevékenységére vonatkozó átmeneti időszakról szóló, 2008. július 29-i 2008/627/EK bizottsági határozattal (4) egyes harmadik országbeli könyvvizsgálók és könyvvizsgáló cégek számára biztosított átmeneti időszak keretében kerül sor, indokolt, hogy e határozat ne korlátozza a Bizottság által a 2006/43/EK irányelv 46. cikke alapján az egyenértékűség tárgyában esetlegesen elfogadandó végleges határozatokat.

               (16)

               E határozat célja, hogy megkönnyítse az eredményes együttműködést a tagállamok illetékes hatóságai és Ausztrália és az Amerikai Egyesült Államok illetékes hatóságai között annak érdekében, hogy elláthassák közfelügyeleti, külső minőségbiztosítási és vizsgálati feladataikat, egyúttal az érintett felek érdekeinek védelmében. Az említett hatóságokkal kötött együttműködési megállapodásokat a tagállamoknak meg kell küldeniük a Bizottságnak, így lehetővé téve számára annak értékelését, hogy az együttműködés összhangban van-e a 2006/43/EK irányelv 47. cikkével.

               (17)

               Az Ausztráliával és az Amerikai Egyesült Államok a könyvvizsgálók felügyelete terén való együttműködés végső célja az egymás felügyeleti rendszerébe vetett kölcsönös bizalom megteremtése, amelynek alapján a jog szerinti könyvvizsgálók vagy könyvvizsgáló cégek birtokában lévő könyvvizsgálati munkaanyagok vagy egyéb dokumentumok átadására csak kivételes esetben kerülne sor. A kölcsönös bizalom az Unió és az előbbi országok könyvvizsgálók felügyeletére vonatkozó rendszerének egyenértékűségén alapulna.

               (18)

               A Public Company Accounting Oversight Board of the United States of America szeretné a tagállamok könyvvizsgálói felügyeleti rendszerét további értékelésnek alávetni, mielőtt úgy döntene, hogy a tagállamok illetékes hatóságainak felügyeletére bízza magát. Ezért a tagállamok illetékes hatóságai, valamint a Public Company Accounting Oversight Board of the United States of America és a Securities and Exchange Commission of the United States of America közötti együttműködési mechanizmust felül kell vizsgálni, és ennek keretében értékelni kell a kölcsönös bizalom kialakítása területén elért eredményeket. Emiatt indokolt úgy rendelkezni, hogy ez a határozat a Public Company Accounting Oversight Board of the United States of America és a Securities and Exchange Commission of the United States of America tekintetében csak 2013. július 31-ig legyen alkalmazható.

               (19)

               Az e határozatban előírt intézkedések összhangban vannak a 2006/43/EK irányelv 48. cikkének (1) bekezdésével létrehozott bizottság véleményével,

         ELFOGADTA EZT A HATÁROZATOT:
   1. cikk
   A 2006/43/EK irányelv 47. cikke (1) bekezdésének alkalmazásában az alábbi harmadik országbeli illetékes hatóságokat megfelelőnek kell tekinteni:

               1.

               Australian Securities and Investments Commission;

               2.

               Public Company Accounting Oversight Board of the United States of America;

               3.

               Securities and Exchange Commission of the United States of America.

         2. cikk
   (1)   A 2006/43/EK irányelv 53. cikkének megfelelően – 2008. június 29-től –, a jog szerinti könyvvizsgálók és könyvvizsgáló cégek ellenőrzése vagy vizsgálata esetén a jog szerinti könyvvizsgálók és könyvvizsgáló cégek birtokában levő könyvvizsgálati munkaanyagok vagy más dokumentumok átadásához vagy az érintett tagállam illetékes hatóságának előzetes hozzájárulása szükséges, vagy azt az érintett tagállam illetékes hatósága hajtja végre.
   (2)   A jog szerinti könyvvizsgálók és könyvvizsgáló cégek birtokában levő könyvvizsgálati munkaanyagok vagy más dokumentumok átadása nem szolgálhat más célt, mint a közfelügyeletet, a külső minőségbiztosítást vagy a könyvvizsgálók és könyvvizsgáló cégek vizsgálatát.
   (3)   Abban az esetben, ha a könyvvizsgálati munkaanyagok vagy más dokumentumok kizárólag olyan tagállamban nyilvántartásba vett jog szerinti könyvvizsgáló vagy könyvvizsgáló cég birtokában vannak, amely eltér attól a tagállamtól, amelyben a csoportkönyvvizsgálót nyilvántartásba vették, és amelynek illetékes hatóságához az 1. cikkben megjelölt hatóságtól az átadás iránti kérelem érkezett, az ilyen dokumentumokat csak akkor adják át az érintett harmadik országbeli illetékes hatóságnak, ha az első tagállam illetékes hatósága az átadáshoz kifejezetten hozzájárult.
   (4)   A tagállamok biztosítják, hogy a kétoldalú munkavégzési megállapodás, amely lehetővé teszi a jog szerinti könyvvizsgálók vagy könyvvizsgáló cégek birtokában lévő könyvvizsgálati munkaanyagok vagy egyéb dokumentumok továbbítását a tagállami illetékes hatóságok, valamint Ausztrália és az Amerikai Egyesült Államok illetékes hatóságai között, az érintett vizsgált cégek, valamint ezen cégek könyvvizsgálói tekintetében megfelelő biztosítékokat tartalmazzon a személyes adatok, a szakmai titok és az érzékeny kereskedelmi információk védelmével kapcsolatban.
   (5)   A 2006/43/EK irányelv 47. cikke (4) bekezdésének sérelme nélkül a tagállamok biztosítják, hogy a kétoldalú munkavégzési megállapodás, amely lehetővé teszi a jog szerinti könyvvizsgálók vagy könyvvizsgáló cégek birtokában lévő könyvvizsgálati munkaanyagok vagy egyéb dokumentumok továbbítását a tagállami illetékes hatóságok, valamint Ausztrália és az Amerikai Egyesült Államok illetékes hatóságai között, úgy rendelkezzék, hogy a közfelügyelet ellátása, a minőségbiztosítás, valamint a könyvvizsgálók és a könyvvizsgáló cégek vizsgálata céljából a tagállamok könyvvizsgálói és könyvvizsgáló cégei, valamint Ausztrália és az Amerikai Egyesült Államok illetékes hatóságai között megvalósuló kapcsolattartásnak az érintett tagállam illetékes hatóságán keresztül kell történnie.
   (6)   A tagállamok kizárólag olyan esetekben egyezhetnek bele közös vizsgálatok lefolytatásába, amikor ez szükséges. A tagállamok biztosítják, hogy bármilyen, a tagállamok területén a 2006/43/EK irányelv 47. cikkének megfelelően a tagállamok és Ausztrália és az Amerikai Egyesült Államok illetékes hatóságainak együttes részvételével folyó vizsgálat főszabály szerint az érintett tagállam illetékes hatóságának irányításával történjen.
   (7)   A tagállamok biztosítják, hogy a saját illetékes hatóságaik és Ausztrália és az Amerikai Egyesült Államok illetékes hatóságai között létrejött kétoldalú munkavégzési megállapodások megfeleljenek az e határozatban előírt együttműködési feltételeknek.
   3. cikk
   Ez a határozat az 1. cikk 2. és 3. pontjában megjelölt illetékes hatóságok tekintetében csak 2013. július31-ig alkalmazható.
   4. cikk
   Ennek a határozatnak a tagállamok a címzettjei.

      Kelt Brüsszelben, 2010. szeptember 1-jén.

            a Bizottság részéről

         Michel BARNIER

            a Bizottság tagja

      (1)  HL L 157., 2006.6.9., 87. o.

      (2)  HL L 281., 1995.11.23., 31. o.

      (3)  HL L 390., 2004.12.31., 38. o.

      (4)  HL L 202., 2008.7.31., 70. o.


title: Az Európai Tanács határozata ( 2009. december 1. ) az Európai Tanács eljárási szabályzatának elfogadásáról

text:
               2.12.2009

               HU

               Az Európai Unió Hivatalos Lapja

               L 315/51

         AZ EURÓPAI TANÁCS HATÁROZATA
   (2009. december 1.)
   az Európai Tanács eljárási szabályzatának elfogadásáról
   (2009/882/EU)
   AZ EURÓPAI TANÁCS,
   tekintettel az Európai Unió működéséről szóló szerződésre és különösen annak 235. cikke (3) bekezdésére,
   mivel:

               (1)

               A Lisszaboni Szerződés az Európai Tanácsot az Európai Unió intézményévé teszi.

               (2)

               Az Európai Tanácsnak ezért el kell fogadnia eljárási szabályzatát.

               (3)

               Annak érdekében, hogy ezt az eljárási szabályzatot a Lisszaboni Szerződés hatálybalépésének napján azonnal el lehessen fogadni, e határozatban biztosítani kell az Európai Tanács részére annak lehetőségét, hogy a szóban forgó eljárási szabályzat elfogadására alkalmazhassa az eljárási szabályzata 7. cikkében meghatározott írásbeli eljárást,

         ELFOGADTA EZT A HATÁROZATOT:
   1. cikk
   (1)   Az Európai Tanács elfogadja a mellékletben foglalt eljárási szabályzatát.
   (2)   Az Európai Tanács eljárási szabályzatának elfogadására alkalmazhatja az annak 7. cikkében meghatározott írásbeli eljárást.
   2. cikk
   Ez a határozat az elfogadásának napján lép hatályba.
   Ezt a határozatot az Európai Unió Hivatalos Lapjában ki kell hirdetni.

      Kelt Brüsszelben, 2009. december 1-jén.

            az Európai Tanács részéről

            az elnök

         H. VAN ROMPUY

   MELLÉKLET

      AZ EURÓPAI TANÁCS ELJÁRÁSI SZABÁLYZATA

   1. cikk
   Az ülések összehívása és helyszíne
   (1)   Az Európai Tanács, elnökének összehívására, félévente kétszer ülésezik (1).
   Az Európai Tanács elnöke – a félév kezdete előtt legkésőbb egy évvel és a szóban forgó félévben az elnökséget ellátó tagállammal szoros együttműködésben – ismerteti azokat a dátumokat, amikor az adott félévben az Európai Tanács üléseit tervezi.
   Ha a helyzet úgy kívánja, az elnök az Európai Tanácsot rendkívüli ülésre hívja össze (2).
   (2)   Az Európai Tanács Brüsszelben tartja üléseit.
   Kivételes körülmények között az Európai Tanács elnöke – az Általános Ügyek Tanácsának vagy az Állandó Képviselők Tanácsának egyetértésével – egyhangúlag úgy határozhat, hogy az Európai Tanács ülését máshol tartják meg.
   2. cikk
   Az Európai Tanács üléseinek előkészítése és nyomon követése
   (1)   Az Európai Tanács elnöke a Bizottság elnökével együttműködve és az Általános Ügyek Tanácsában folytatott munka alapján gondoskodik az Európai Tanács munkájának előkészítéséről és folyamatosságáról (3).
   (2)   Az Általános Ügyek Tanácsa, az Európai Tanács elnökével és a Bizottsággal kapcsolatot tartva, gondoskodik az Európai Tanács üléseinek előkészítéséről és nyomon követéséről (4).
   (3)   Az elnök – különösen rendszeres ülések révén – szoros együttműködést és koordinációt alakít ki a Tanács elnökségével és a Bizottság elnökével.
   (4)   Betegség miatti akadályoztatása, elhalálozása vagy megbízatásának az Európai Unióról szóló szerződés 15. cikke (5) bekezdésével összhangban történő megszüntetése esetén az Európai Tanács elnökét – adott esetben utódja megválasztásáig – az Európai Tanácsnak a Tanács féléves elnökségét ellátó tagállamot képviselő tagja helyettesíti.
   3. cikk
   Napirend és előkészítés
   (1)   A 2. cikk (2) bekezdésében előírt előkészítés céljából az Európai Tanácsnak az 1. cikk (1) bekezdésében említett rendes üléseit megelőzően legalább négy héttel az Európai Tanács elnöke – az Európai Tanácsnak a Tanács féléves elnökségét ellátó tagállamot képviselő tagjával és a Bizottság elnökével szorosan együttműködve – magyarázó jegyzetekkel ellátott napirendtervezetet nyújt be az Általános Ügyek Tanácsának.
   Az Európai Tanács tevékenységéhez a Tanács más formációi által nyújtott hozzájárulásokat az Általános Ügyek Tanácsának kell továbbítani, legkésőbb két héttel az Európai Tanács ülése előtt.
   Az Európai Tanács elnöke az első albekezdésben említettek szerinti szoros együttműködés keretében kidolgozza az európai tanácsi következtetések irányvonalának tervezetét, valamint – adott esetben – az európai tanácsi következtetéstervezeteket és határozattervezeteket, amelyeket az Általános Ügyek Tanácsa vitat meg.
   Az Általános Ügyek Tanácsának utolsó ülésére az Európai Tanács ülését megelőző öt napban kerül sor. Az Európai Tanács elnöke ezen utolsó vita fényében összeállítja az ideiglenes napirendet.
   (2)   Kényszerítő és előre nem látható – például az aktuális nemzetközi eseményekkel összefüggésben álló – okok kivételével a Tanács semmilyen más formációja vagy előkészítő szerv nem vitathat meg az Európai Tanács elé terjesztett kérdést az Általános Ügyek Tanácsának azon ülése, amelynek végén az Európai Tanács ideiglenes napirendjét összeállítják, és az Európai Tanács ülése között.
   (3)   Az Európai Tanács ülésének kezdetén elfogadja a napirendjét.
   Főszabályként a napirenden szereplő kérdéseket e cikk rendelkezéseivel összhangban előzetesen meg kell vizsgálni.
   4. cikk
   Az Európai Tanács összetétele, a delegációkés a tanácskozások lefolyása
   (1)   Az Európai Tanács rendes ülései legfeljebb két napig tartanak, kivéve, ha – az Európai Tanács elnökének kezdeményezésére – az Európai Tanács vagy az Általános Ügyek Tanácsa másként nem határoz.
   Az Európai Tanácsnak a Tanács elnökségét ellátó tagállamot képviselő tagja – az Európai Tanács elnökével folytatott konzultáció alapján – beszámol az Európai Tanácsnak a Tanácsban folytatott tanácskozásokról.
   (2)   Az Európai Parlament elnökét fel lehet hívni arra, hogy szólaljon fel az Európai Tanácsban (5). Erre a véleménycserére az Európai Tanács ülésének elején kerül sor, hacsak az Európai Tanács egyhangúlag másként nem határoz.
   Az Európai Tanács ülésének alkalmával csak kivételes esetekben és – az Európai Tanács elnökének kezdeményezésére – az Európai Tanács egyhangúlag hozott előzetes hozzájárulásával lehet találkozókat rendezni harmadik államok vagy nemzetközi szervezetek képviselőivel, illetve egyéb személyekkel.
   (3)   Az Európai Tanács ülései nem nyilvánosak.
   (4)   Az Európai Tanács a tagállamok állam-, illetve kormányfőiből, valamint saját elnökéből és a Bizottság elnökéből áll. Munkájában részt vesz az Unió külügyi és biztonságpolitikai főképviselője (6).
   Amikor a napirend úgy kívánja, az Európai Tanács tagjai úgy határozhatnak, hogy munkájukat tagonként egy miniszter, illetve a Bizottság elnökének esetében egy biztos segítse (7).
   Az Európai Tanács ülésének helyet biztosító épületben tartózkodni jogosult delegációk teljes létszáma tagállamonként és a Bizottság vonatkozásában legfeljebb húsz fő, a külügyi és biztonságpolitikai főképviselő vonatkozásában pedig öt fő. Ebbe a létszámba nem tartozik bele a kifejezett biztonsági vagy logisztikai támogató feladatokat ellátó technikai személyzet. A delegációk tagjainak nevéről és beosztásáról előzetesen tájékoztatni kell a Tanács Főtitkárságát.
   Az elnök biztosítja ezen eljárási szabályzat alkalmazását és ügyel a tanácskozások megfelelő lefolyására.
   5. cikk
   Képviselet az Európai Parlamentben
   Az Európai Tanácsot az Európai Parlamentben az Európai Tanács elnöke képviseli.
   Az Európai Tanács elnöke az Európai Tanács minden ülését követően jelentést nyújt be az Európai Parlamentnek (8).
   Az Európai Tanácsnak a Tanács elnökségét ellátó tagállamot képviselő tagja ismerteti az Európai Parlamenttel az elnökség prioritásait és a féléves időszak során elért eredményeket.
   6. cikk
   Álláspontok, határozathozatal és határozatképesség
   (1)   Ha a Szerződések eltérően nem rendelkeznek, az Európai Tanács konszenzussal dönt (9).
   (2)   Ha – a Szerződésekkel összhangban – az Európai Tanács határozatot fogad el és szavazást tart, akkor ezekre az elnök kezdeményezésére kerül sor.
   Az elnöknek ezenkívül szavazási eljárást kell indítania az Európai Tanács bármely tagjának a kezdeményezésére, feltéve, hogy tagjainak többsége így dönt.
   (3)   Az Európai Tanácsban akkor kerülhet sor szavazásra, ha az Európai Tanácsban a tagok kétharmada jelen van. Amikor szavazásra kerül sor, az elnök ellenőrzi a határozatképesség meglétét. Az Európai Tanács elnökét és a Bizottság elnökét nem veszik figyelembe a határozatképesség megállapításakor.
   (4)   Szavazás esetén az Európai Tanács bármely tagja legfeljebb még egy másik tag képviseletében is eljárhat (10).
   Amennyiben az Európai Tanács szavazással dönt, az Európai Tanács elnöke és a Bizottság elnöke nem szavaz (11).
   (5)   Az ezen eljárási szabályzat alapján az Európai Tanács által elfogadott eljárási határozatok egyszerű többséggel kerülnek elfogadásra (12).
   7. cikk
   Írásbeli eljárás
   Az Európai Tanács sürgős ügyre vonatkozó határozatai írásbeli szavazással is elfogadhatók, amennyiben az Európai Tanács elnöke ilyen eljárás alkalmazását javasolja. Az írásbeli szavazás akkor alkalmazható, ha az Európai Tanács valamennyi szavazásra jogosult tagja beleegyezik az eljárás alkalmazásába.
   A Tanács Főtitkársága rendszeresen összeállítja az írásbeli eljárással elfogadott jogi aktusok jegyzékét.
   8. cikk
   Jegyzőkönyv
   Jegyzőkönyv készül minden ülésről, amelynek tervezetét tizenöt napon belül a Tanács Főtitkársága készíti el. E tervezetet jóváhagyás céljából be kell nyújtani az Európai Tanácsnak, majd azt a Tanács főtitkára aláírja.
   A jegyzőkönyv a következőket tartalmazza:

               —

               az Európai Tanácsnak benyújtott dokumentumokra való utalás,

               —

               a jóváhagyott következtetésekre való utalás,

               —

               a meghozott határozatok,

               —

               az Európai Tanács nyilatkozatai és azon nyilatkozatok, amelyek jegyzőkönyvbe vételét az Európai Tanács valamely tagja kérte.

         9. cikk
   Tanácskozások és határozatok a hatályos nyelvhasználati szabályokban előírt nyelveken megszövegezett dokumentumok és tervezetek alapján
   (1)   Amennyiben az Európai Tanács sürgősségi alapon egyhangúlag másképp nem határoz, az Európai Tanács kizárólag a nyelvhasználatra vonatkozó hatályos szabályokban meghatározott nyelveken megszövegezett dokumentumok és tervezetek alapján tanácskozik és hoz határozatot.
   (2)   Az Európai Tanács bármely tagja kifogást emelhet a tanácskozás ellen, amennyiben az esetlegesen javasolt módosítások szövegét az (1) bekezdésben említett nyelvek közül az általa megjelölt nyelven nem készítették el.
   10. cikk
   A szavazásoknak, a szavazások indoklásának és a jegyzőkönyveknek a nyilvánossága,valamint a dokumentumokhoz való hozzáférés
   (1)   Amennyiben – a Szerződésekkel összhangban – az Európai Tanács határozatot fogad el, a szóban forgó határozat elfogadására alkalmazandó szavazásra vonatkozó rendelkezéseknek megfelelően dönthet úgy, hogy nyilvánosságra hozza a szavazások eredményeit, a jegyzőkönyvében rögzített nyilatkozatokat, valamint a jegyzőkönyvben szereplő azon pontokat, amelyek a határozat elfogadásával kapcsolatosak.
   Amennyiben a szavazás eredményét nyilvánosságra hozzák, úgy az Európai Tanács érintett tagjának kérelmére nyilvánosságra kell hozni a szavazáskor adott indokolást is, figyelembe véve ezen eljárási szabályzatot, a jogbiztonságot és az Európai Tanács érdekeit.
   (2)   A Tanács eljárási szabályzata II. mellékletében szereplő, a tanácsi dokumentumokhoz való nyilvános hozzáférésre vonatkozó rendelkezéseket értelemszerűen alkalmazni kell az Európai Tanács dokumentumaira is.
   11. cikk
   Titoktartási kötelezettség és dokumentumok bemutatása bírósági eljárásban
   A dokumentumokhoz való nyilvános hozzáférésre vonatkozó rendelkezések sérelme nélkül az Európai Tanács tanácskozásaira – amennyiben az Európai Tanács másképp nem határoz – a szakmai titoktartás kötelezettsége vonatkozik.
   Az Európai Tanács bírósági eljárásban történő bemutatás céljából engedélyezheti másolat vagy kivonat készítését az Európai Tanács olyan dokumentumairól, amelyeket a 10. cikknek megfelelően a nyilvánosság számára még nem tettek hozzáférhetővé.
   12. cikk
   Az Európai Tanács határozatai
   (1)   Az Európai Tanács által elfogadott határozatokat az Európai Tanács elnöke és a Tanács főtitkára írja alá. A külön címzetti kört nem tartalmazó határozatokat az Európai Unió Hivatalos Lapjában ki kell hirdetni. Amennyiben megnevezik a címzetti kört, őket a Tanács főtitkára értesíti e határozatokról.
   (2)   A Tanács eljárási szabályzata VI. mellékletében szereplő, a jogi aktusok formájára vonatkozó rendelkezéseket értelemszerűen alkalmazni kell az Európai Tanács határozataira is.
   13. cikk
   Titkárság, költségvetés és biztonság
   (1)   Az Európai Tanács és elnökének munkáját a Tanács főtitkárának felügyelete mellett a Tanács Főtitkársága segíti.
   (2)   A Tanács főtitkára részt vesz az Európai Tanács ülésein. Megtesz minden, a tanácskozások szervezéséhez szükséges intézkedést.
   (3)   A Tanács főtitkára teljes mértékben felel a költségvetés „II. szakasz – Európai Tanács és Tanács” részében szereplő előirányzatok kezeléséért, és minden szükséges intézkedést megtesz annak biztosítása érdekében, hogy azokkal megfelelően gazdálkodjanak. Ő rendelkezik a szóban forgó előirányzatok felhasználásáról, az Unió költségvetésére alkalmazandó költségvetési rendelet rendelkezéseivel összhangban.
   (4)   A Tanács biztonságra vonatkozó szabályait értelemszerűen alkalmazni kell az Európai Tanács vonatkozásában is.
   14. cikk
   Az Európai Tanácsnak szóló levelek
   Az Európai Tanácsnak szóló leveleket az Európai Tanács elnökének kell címezni, a következő címre:

               Európai Tanács

               Rue de la Loi 175

               B-1048 Bruxelles

      (1)  Ez az albekezdés megegyezik az Európai Unióról szóló szerződés (a továbbiakban: „EUSz”) 15. cikke (3) bekezdésének első mondatával.

      (2)  Ez az albekezdés megegyezik az EUSz 15. cikkének (3) bekezdésének utolsó mondatával.

      (3)  Ez a bekezdés megegyezik az EUSz. 15. cikke (6) bekezdésének b) pontjával.

      (4)  Ez a bekezdés megegyezik az EUSz. 16. cikke (6) bekezdése második albekezdésének második mondatával.

      (5)  Ez a mondat megegyezik az Európai Unió működéséről szóló szerződés (a továbbiakban: „EUMSz.”) 235. cikkének (2) bekezdésével.

      (6)  Ez az albekezdés megegyezik az EUSz. 15. cikkének (2) bekezdésével.

      (7)  Ez az albekezdés megegyezik az EUSz. 15. cikke (3) bekezdésének második mondatával.

      (8)  Ez a bekezdés megegyezik az EUSz. 15. cikke (6) bekezdésének d) pontjával.

      (9)  Ez a bekezdés megegyezik az EUSz. 15. cikkének (4) bekezdésével.

      (10)  Ez az albekezdés megegyezik az EUMSz. 235. cikke (1) bekezdésének első albekezdésével.

      (11)  Ez az albekezdés megegyezik az EUMSz. 235. cikke (1) bekezdése második albekezdésének második mondatával.

      (12)  Ez a bekezdés megegyezik az EUMSz. 235. cikkének (3) bekezdésében szereplő szabállyal.


title: A Tanács határozata ( 2010. december 2. ) az Európai Vegyianyag-ügynökség két igazgatósági tagjának kinevezéséről

text:
               3.12.2010

               HU

               Az Európai Unió Hivatalos Lapja

               C 326/4

         A TANÁCS HATÁROZATA
   (2010. december 2.)
   az Európai Vegyianyag-ügynökség két igazgatósági tagjának kinevezéséről
   2010/C 326/03
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a vegyi anyagok regisztrálásáról, értékeléséről, engedélyezéséről és korlátozásáról (REACH) és az Európai Vegyianyag-ügynökség létrehozásáról szóló, 2006. december 18-i 1907/2006/EK európai parlamenti és tanácsi rendeletre (1) és különösen annak 79. cikkére,
   mivel:

               (1)

               Az 1907/2006/EK rendelet 79. cikke úgy rendelkezik, hogy az Európai Vegyianyag-ügynökség igazgatósági tagjaként a Tanács tagállamonként egy képviselőt nevez ki.

               (2)

               A Tanács 2007. június 7-i határozatával (2) kinevezte az Európai Vegyianyag-ügynökség 27 igazgatósági tagját.

               (3)

               A svéd kormány értesítette a Tanácsot arról, hogy az igazgatóság svéd képviselőjét le kívánja váltani, és jelölést nyújtott be az új képviselőre vonatkozóan, akit a 2013. május 31-ig terjedő időszakra kell kinevezni.

               (4)

               A szlovén kormány értesítette a Tanácsot arról, hogy az igazgatóság szlovén képviselőjét le kívánja váltani, és jelölést nyújtott be az új képviselőre vonatkozóan, akit a 2013. május 31-ig terjedő időszakra kell kinevezni,

         ELFOGADTA EZT A HATÁROZATOT:
   1. cikk
   Ethel FORSBERG helyére 2010. december 4-től a 2013. május 31-ig terjedő időszakra Nina CROMNIER – svéd állampolgár, született 1966. október 14-én – kerül kinevezésre az Európai Vegyianyag-ügynökség igazgatósági tagjává.
   2. cikk
   Marta CIRAJ helyére 2010. december 4-től a 2013. május 31-ig terjedő időszakra Simona FAJFAR – szlovén állampolgár, született 1970. november 17-én – kerül kinevezésre az Európai Vegyianyag-ügynökség igazgatósági tagjává.
   3. cikk
   Ez a határozat az elfogadásának napján lép hatályba.

      Kelt Brüsszelben, 2010. december 2-án.

            a Tanács részéről

            az elnök

         E. SCHOUPPE

      (1)  HL L 396., 2006.12.30., 1. o.

      (2)  HL C 134., 2007.6.16., 6. o.


title: 2010/290/: A Tanács határozata ( 2010. január 19. ) a Szlovákiában fennálló túlzott hiányról

text:
               21.5.2010

               HU

               Az Európai Unió Hivatalos Lapja

               L 125/48

         A TANÁCS HATÁROZATA
   (2010. január 19.)
   a Szlovákiában fennálló túlzott hiányról
   (2010/290/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 126. cikkének (6) bekezdésére, összefüggésben annak 126. cikkének (13) bekezdésével és 136. cikkével,
   tekintettel a Bizottság javaslatára,
   tekintettel a Szlovákia által tett észrevételekre,
   mivel:

               (1)

               Az Európai Unió működéséről szóló szerződés 126. cikkének (1) bekezdése szerint a tagállamoknak kerülniük kell a túlzott költségvetési hiányt.

               (2)

               A Stabilitási és Növekedési Paktum az árstabilitás és az erős, fenntartható, munkahelyteremtéshez vezető növekedés eszközeként a rendezett államháztartás célkitűzésén alapul.

               (3)

               Az Európai Unió működéséről szóló szerződés 126. cikke szerinti túlzott hiány esetén követendő eljárás, amelyet a túlzott hiány esetén követendő eljárás végrehajtásának felgyorsításáról és pontosításáról szóló, 1997. július 7-i 1467/97/EK tanácsi rendelet (1) (amely a Stabilitási és Növekedési Paktum része) részletez, előírja, hogy a túlzott hiány fennállását határozatban kell megállapítani. A 1467/97/EK rendelet tartalmaz továbbá az Európai Közösséget létrehozó szerződés 104. cikkének – az időközben az Európai Unió működéséről szóló szerződés 126. cikkének – végrehajtására vonatkozó rendelkezéseket. Az Európai Unió működéséről szóló szerződéshez csatolt, a túlzott hiány esetén követendő eljárásról szóló jegyzőkönyv további rendelkezéseket állapít meg a túlzott hiány esetén követendő eljárás végrehajtásához. A 479/2009/EK tanácsi rendelet (2) megállapítja a jegyzőkönyv rendelkezésének alkalmazására vonatkozó részletes szabályokat és meghatározásokat.

               (4)

               A Paktum 2005-ös reformja a Paktum eredményességének és közgazdasági megalapozottságának fokozását és az államháztartás hosszú távú fenntarthatóságának védelmét tűzte ki célul, továbbá azt, hogy a túlzott hiány esetén követendő eljárás valamennyi szakaszában vegyék teljes mértékben figyelembe mindenekelőtt a gazdasági és költségvetési hátteret. A Stabilitási és Növekedési Paktum így támogatja azokat az állami intézkedéseket, amelyek a gazdasági helyzet figyelembevétele mellett a stabil költségvetés mihamarabbi visszaállítását célozzák.

               (5)

               Az Európai Közösséget létrehozó szerződés 104. cikkének (5) bekezdése – az időközben az Európai Unió működéséről szóló szerződés 126. cikkének (5) bekezdése – értelmében a Bizottság véleményt terjeszt a Tanács elé, ha úgy ítéli meg, hogy valamely tagállamban túlzott hiány áll fenn vagy következhet be. A korábbi Európai Közösséget létrehozó szerződés 104. cikkének (3) bekezdése – az időközben az Európai Unió működéséről szóló szerződés 126. cikkének (3) bekezdése – szerinti jelentését, valamint a Gazdasági és Pénzügyi Bizottság véleményét figyelembe véve, a Bizottság az Európai Közösséget létrehozó szerződés 104. cikkének (4) bekezdésével – az időközben az Európai Unió működéséről szóló szerződés 126. cikkének (4) bekezdésével – összhangban megállapította, hogy Szlovákiában túlzott hiány áll fenn. Ezért 2009. november 11-én a Bizottság Szlovákia vonatkozásában ennek megfelelő véleményt terjesztett a Tanács elé (3).

               (6)

               Az Európai Unió működéséről szóló szerződés 126. cikkének (6) bekezdése szerint a Tanácsnak figyelembe kell vennie az érintett tagállam esetleges észrevételeit, mielőtt egy általános értékelés alapján határozna arról, hogy fennáll-e túlzott hiány. Szlovákia esetében ez az általános értékelés az e határozatban szereplő megállapításokat eredményezi.

               (7)

               A szlovák hatóságok által 2009 októberében bejelentett adatok alapján a szlovákiai államháztartási hiány a tervek szerint 2009-ben eléri a GDP 6,3 %-át, így jóval meghaladja a GDP 3 %-ában meghatározott referenciaértéket. A Szerződés és a Stabilitási és Növekedési Paktum értelmében a referenciaérték tervezett túllépése kivételesnek tekinthető. E túllépés – többek között – főként a Szerződés és a Stabilitási és Növekedési Paktum feltételeinek megfelelő súlyos gazdasági visszaesés eredménye. A Bizottság szolgálatainak 2009. őszi előrejelzése a reál-GDP 5,8 %-kal történő zsugorodását vetíti előre 2009-re. Míg a 3 %-os referenciaérték túllépése elsősorban a gazdasági visszaesés súlyosságát tükrözi, kialakulásához a strukturális egyenleg 2005 óta bekövetkezett számottevő romlása is hozzájárult. Emellett a referenciaérték tervezett túllépése nem tekinthető átmenetinek, hiszen a Bizottság szolgálatainak 2009-es előrejelzése azt vetíti előre, hogy változatlan politikát feltételezve az államháztartási hiány 2010-ben eléri a GDP 6 %-át. A Szerződés hiányra vonatkozó kritériuma nem teljesül.

               (8)

               A szlovák hatóságok által 2009 októberében bejelentett adatok alapján a bruttó államadósság jóval a GDP 60 %-ában meghatározott referenciaérték alatt marad, és a tervek szerint 2009-ben a GDP mintegy 30 %-a lesz. A Bizottság szolgálatainak őszi előrejelzése szerint az adósság aránya gyorsan fog növekedni, és változatlan politikát feltételezve 2011-ben eléri a GDP 42,7 %-át.

               (9)

               A Stabilitási és Növekedési Paktum rendelkezéseivel összhangban a Bizottság jelentésében kellő figyelmet szentelt a rendszerszerű nyugdíjreformoknak, amelyek kötelező teljes tőkefedezeti pillért is tartalmazó többpilléres rendszert vezetnek be. Ezeknek a reformoknak a végrehajtása átmenetileg a költségvetési egyenleg romlásával jár, az államháztartás hosszú távú fenntarthatósága azonban egyértelműen javul. A szlovák hatóságok becslései alapján e reform nettó költségei a 2009–2011 közötti időszakban a GDP 1,1 %-át teszik ki, és 2012-ben a GDP 1,2 %-ára emelkednek. A Stabilitási és Növekedési Paktumnak megfelelően ezeket a költségeket lineárisan csökkentve, egy átmeneti időszakon át lehet figyelembe venni, és csak abban az esetben, ha a hiány közel marad a referenciaértékhez. Mivel a hiány 2009–2011 között nem marad közel a referenciaértékhez, a nyugdíjreform költségét nem lehet figyelembe venni.

               (10)

               Az 1467/97/EK rendelet 2. cikke (4) bekezdésének megfelelően az „érdemleges tényezők” csak akkor vehetők figyelembe az Európai Unió működéséről szóló szerződés 126. cikkének (6) bekezdése szerint túlzott hiány fennállását megállapító határozatban, ha a kettős feltétel – vagyis hogy a hiány közel marad a referenciaértékhez és a referenciaérték túllépése átmeneti – teljes mértékben teljesül. Szlovákia esetében ez a kettős feltétel nem teljesül, ezért az említett határozathoz vezető lépések során érdemleges tényezők figyelembevételére nem kerül sor,

         ELFOGADTA EZT A HATÁROZATOT:
   1. cikk
   Az általános értékelésből következik, hogy Szlovákiában túlzott hiány áll fenn.
   2. cikk
   Ennek a határozatnak a Szlovák Köztársaság a címzettje.

      Kelt Brüsszelben, 2010. január 19-én.

            a Tanács részéről

            az elnök

         E. SALGADO

      (1)  HL L 209., 1997.8.2., 6. o.

      (2)  HL L 145., 2009.6.10., 1. o.

      (3)  A Szlovákiára vonatkozó, a túlzott hiány esetén követendő eljáráshoz kapcsolódó dokumentumok a következő weboldalon találhatók: http://ec.europa.eu/economy_finance/netstartsearch/pdfsearch/pdf.cfm?mode = _m2